**Dingwall** (skotsk-gælisk: *Inbhir Pheofharain*; skotsk: *Dingwal*) er en by (*town*), tidligere kongelig burgh, i regionen Highland i Skottland. Dingwall ligger på nordøstkysten av Skottland ved Cromarty Firth, en sidearm til Moray Firth. Nærmeste større by er Inverness 23 kilometer sørvest for Dingwall. Byen har et beregnet folketall på 5360 personer.

I byen står Dingwall Castle som var et festningsverk fra middelalderen, antatt etablert av norrøne bosettere i området på 1000-tallet, men ble senere en kongelig festning og residens i byen. Kronen oppga festningen en gang etter 1600 og den falt deretter i ruiner, men var en gang den største festningen nord for Stirling. I byens nåværende utkant ligger Tulloch Castle, som er et slott, og ikke en fastning. Deler kan dateres tilbake til 1100-tallet. I dag er den et hotell og et konferansesenter. I 1411 oppsto det en trefning ved Dingwall mellom klanen Mackay og klanen Donald.

Etymologi
---------

Cromartie-minnesmerket
Stedsnavnet Dingwall er avledet fra norrønt, *Þingvöllr* (vollen eller møtested for tinget, eller lokal forsamling; sammenlign på de britiske øyer alene med Tynwald på Man, Tingwall på Shetland (også ett på Orknøyene), Thingwall på Merseyside i England,), noe som henviser til den norrøne arven til byen; gælisktalende kaller byen for *Inbhir Pheofharain*, som betyr «munningen til Peffery» eller *Baile Chàil* som betyr «kålby».

Selve stedet hvor middelalderens beboere holdt ting, og hva som senere ble kalt for «moot hill», ligger under nå Cromartie-minnesmerket og en asfaltert parkeringsplass. Minnesmerket er en obelisk, mer for en familie enn for byen. Den marker graven til 1. jarlen av Cromartie som ble gravlagt den 23. september 1714 etter å ha levd til han ble 84 år.

Historie
--------

Utsikt over Dingwall mot Ben Wyvis Foto: Leo Wildi .
Dingwall ble sannsynligvis anlagt i norrøn tid, som en grensepost mellom det nordlige norrøne jarledømmet som kontrollerte Orknøyene, Caithness og Sutherland, og de skotske områdene lenger øst og sør. Lokale historikere tror det var orknøyjarlen Torfinn Sigurdsson Rike som anla Dingwall rundt 1050. Byen kom ikke under kontroll av de skotske kongene før omkring år 1200, og i 1226 ga Aleksander II av Skottland byen status som kongelig burgh. Borgen, som sannsynligvis hadde eksistert fra norrøn tid, ble utvidet og var en viktig strategisk befestning. Under den skotske uavhengighetskrig var borgen besatt av Edvard I av Englands soldater.

Dingwall ble sete både for jarledømmet Ross og det senere grevskapet Ross-shire. Angus Lord of the Isles erobret Dingwall i 1411 under sitt forsøk på å få kontroll over jarledømmet Ross. Han måtte imidlertid trekke seg tilbake, men hans sønn Aleksander ble anerkjent som jarl av Ross i 1438 og regjerte fra Dingwall.

Sport
-----

Victoria park
Dingwall er hjemstedet til fotballaget Ross County FC, som vant opprykk til den skotske Premier League i 2012 og avsluttet sesongen 2012/13 på femteplass. Til tross for byens lille befolkning, tiltrekker Ross County store folkemengder til Victoria Park fra hele området rundt. Laget nådde den skotske cupfinalen i 2010, etter å ha slått ut Celtic FC i forrige runde. Over 17 000 *staggies*-fans reiste til kampen.

Ross County vant sitt første stykke større ookal i 2016, og vant den skotske ligacupen ved å slå Hibernian FC 2–1 i finalen.

Transport
---------

Dingwalls jernbanestasjon har vært tilknyttet jernbanesporet til det som nå kalles Far North Line siden ca. 1865. Den betjener også Kyle of Lochalsh Line: krysset mellom de to linjene er innenfor byen. Stasjonen betjenes av rundt 26 tog om dagen, hvorav 14 går til Inverness.

Dingwall ligger på den tidligere hovedveien til det nordlige høylandet (A9). Siden ferdigstillelsen av broen Cromarty Bridge i 1979 har hovedveien gått utenom Dingwall. På vei vestover slutter A834 seg til A835-veien som er hovedruten til det nordvestlige høylandet, inkludert Ullapool.

Referanser
----------

1. ↑   «Ainmean-Àite na h-Alba ~ Gaelic Place-Names of Scotland». *Gaelicplacenames.org*. Arkivert fra originalen den 25. april 2012.
2. ↑  Scots Language Centre: «Scottish Place Names in Scots». *Scotslanguage.com*.
3. ↑   «Mid-2020 Population Estimates for Settlements and Localities in Scotland». *National Records of Scotland*. 31 mars 2022
4. 1 2 3  MacDonald, David: «A Bríef History of Dingwall». Dingwall Website. Arkivert fra originalen den 24. desember 2012.
5. ↑  Macdonald, Angus; Macdonald, Archibald (1896): *The Clan Donald*. Bind 1. Inverness: The Northern Counties Publishing Company, Ltd. s. 164.
6. ↑  Fellows-Jensen, Gillian (1993): «Tingwall, Dingwall and Thingwall», *North-Western European Language Evolution*, 21:22". Odense University Press. s. 53–67
7. ↑  «Dingwall» Arkivert 5. mai 2021 hos Wayback Machine. *Gaelic Place names of Scotland*
8. ↑  «The illustrated Gaelic dictionary» Arkivert 5. mai 2021 hos Wayback Machine. *Archive.org*.
9. ↑  SHG25608 - Dingwall Viking Thing Project: Cromartie Memorial Car Park, Dingwall, Highland - Report on Geophysical Survey (Ground Penetrating Radar), *Highland Historic Environment Record*
10. ↑  «The Cromartie Obelisk», *Ross and Cromarty Heritage Society*
11. ↑  Wilson, Richard (13. mars 2016): «Scottish League Cup results», *BBC Football*

Eksterne lenker
---------------

(en) Dingwall, Highland – kategori av bilder, video eller lyd på Commons


* Dingwall, *City-Town.uk*
* Dingwall, *Undiscover Scottland*

|  |  |
| --- | --- |
| Oppslagsverk/autoritetsdata | Store norske leksikon **·** Vision of Britain **·** VIAF **·** LCCN **·** GeoNames **·** MusicBrainz
 |